Драги ученици,

На почетку, желим да вас све поздравим, и надам се да сте добро.

Сви сте упућени у нови начин остваривања наставе, тзв. учење на даљину. Поменути вид наставе даје нам могућност да комуницирамо и учимо на један другачији начин.

У прво време, бићемо у контакту путем мејла. Материјале ћу постављати на сајт наше школе. Овде ћете наћи све што вам је неопходно за реализовање учења на даљину: упутства, наставни садржај. Добијаћете и линкове за приступ платформама за учење кроз игру. С обзиром да ћу вам слати и домаће задатке и тестове провере знања, молим вас да након што их урадите, исте пошаљете на мој мејл до одређеног датумакоји будем назначио. У догледно време, вероватно ћемо прећи на коришћење одређене електронске платформе за учење где ћу формирати виртуелна одељења. Платформа ће нам дати бројне могућности, а пре свега бржу и непосреднију комуникацију, као и размену мултимедијалних садржаја.

Надаље, материјале ћу постављати данима када сте током редовне наставе имали час.

Уколико будете имали било које питање, недоумицу, предлог и сл, слободно ме контактирајте мејлом, а ја ћу се потрудити да вам одговорим у што краћем временском року.

Молим вас, озбиљно схватите даљи наставак школске године. Начин рада јесте измењен, али сврха и циљеви образовања нису. Учите редовно и извршавајте све задатке које будете добили, јер ћу сваку вашу активност бележити.

Желим вам пуно успеха!

Александар Миленковић, наст. географије

**24.03.2020.**

**ОБНАВЉАЊЕ**

За почетак, обновићемо наставно градиво везано за значај информисаности грађана.

Живимо у ери у којој је неопходно да поседујемо исправне информације, као и вештину долажења до праве информације, јер је то услов за правилно учешће грађана у заједници којој припадају. Захваљујући доброј информисаности, грађани могу доносити квалитетније, промишљеније и боље одлуке за себе и различите заједнице (породица, школа, општина и држава).

\* Извори информација:

- медији:

> електронски - интернет, телевизија, филм, радио

> штампани - новине, књиге, часописи, плакати

- стручњаци

- образовне установе

- надлежне државне службе

\* Битност информација:

- прављење разлика између гласина и чињеница

- доношење исправних одлука

- умањена могућност манипулисања (прикривање, обмањивање, злоупотреба и сл)

\* Поузданост и тачност информација:

- користити информације из проверених извора

- упоредити информације из више извора

\*\* Преко следећег линка, урадите интерактивни тест провере знања на сајту Purpose games. Тест се састоји у томе да повежете чланове леве и десне колоне.

Није потребно ићи на поменути сајт. Копирајте линк и налепите у делу претраживача где се укуцава тачна адреса неког сајта.

<https://www.purposegames.com/game/hWuANOPkwBV>